CELEX: 32011D0308
Language: lt
Date: 1305763200000
Title: 2011/308/ES: 2011 m. gegužės 19 d. Tarybos sprendimas dėl valstybių narių užimtumo politikos gairių

26.5.2011   
            
            
               LT
            
            
               Europos Sąjungos oficialusis leidinys
            
            
               L 138/56
            
         TARYBOS SPRENDIMAS
   2011 m. gegužės 19 d.
   dėl valstybių narių užimtumo politikos gairių
   (2011/308/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 148 straipsnio 2 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   atsižvelgdama į Europos ekonomikos ir socialinių reikalų komiteto nuomonę (2),
   pasikonsultavusi su Regionų komitetu,
   atsižvelgdama į Užimtumo komiteto nuomonę,
   kadangi:
   
               (1)
            
            
               Sutarties dėl Europos Sąjungos veikimo (toliau – SESV) 145 straipsnyje numatyta, kad valstybės narės ir Sąjunga veikia siekdamos plėtoti suderintą užimtumo strategiją, ypač ugdydamos kvalifikuotą, profesiniu atžvilgiu pasirengusią ir mokančią prisitaikyti darbo jėgą bei darbo rinkas, prisitaikančias prie ekonomikos pokyčių, kad būtų pasiekti Europos Sąjungos sutarties 3 straipsnyje nustatyti tikslai.
            
         
               (2)
            
            
               Įgyvendindama Komisijos pasiūlytą strategiją „Europa 2020“ Sąjunga turi galimybę savo ekonomiką orientuoti į pažangų, tvarų ir integracinį augimą ir kartu užtikrinti didelį užimtumą, produktyvumą ir socialinę sanglaudą. 2010 m. liepos 13 d. Taryba priėmė rekomendaciją dėl bendrų valstybių narių ir Sąjungos ekonominės politikos gairių (3). Be to, 2010 m. spalio 21 d. Taryba priėmė Sprendimą 2010/707/ES dėl valstybių narių užimtumo politikos gairių (4) (toliau – užimtumo gairės). Šis abiejų gairių rinkinys nustatė integruotas gaires 2020 m. Europos strategijos įgyvendinimui. Penki pagrindiniai atitinkamose integruotose gairėse išvardyti tikslai yra bendri uždaviniai, į kuriuos savo veikloje orientuojasi valstybės narės, atsižvelgdamos į savo atitinkamą pradinę padėtį ir nacionalines aplinkybes, ir į kuriuos savo veikloje orientuojasi Sąjunga. Europos užimtumo strategija vaidina pagrindinį vaidmenį įgyvendinant 2020 m. Europos strategijos užimtumo ir darbo rinkos tikslus.
            
         
               (3)
            
            
               Integruotosios gairės atitinka 2010 m. birželio 17 d. Europos Vadovų Tarybos išvadas. Integruotose gairėse valstybėms narėms pateikiamos tikslios rekomendacijos, kaip parengti nacionalines reformų programas ir įgyvendinti reformas, atsižvelgiant į jų tarpusavio priklausomybę ir atitikimą Stabilumo ir augimo paktui. Užimtumo gairės turėtų būti pagrindas rengiant konkrečioms šalims skirtas rekomendacijas, kurias Taryba gali teikti valstybėms narėms pagal SESV 148 straipsnio 4 dalį, lygiagrečiai su konkrečioms šalims skirtomis rekomendacijomis, valstybėms narėms teikiamoms pagal tos Sutarties 121 straipsnio 4 dalį. Be to, užimtumo gairių pagrindu turėtų būti rengiama bendroji užimtumo ataskaita, kurią Taryba ir Komisija kasmet teikia Europos Vadovų Tarybai.
            
         
               (4)
            
            
               Išnagrinėjus bendrosios užimtumo ataskaitos, kurią Taryba priėmė 2011 m. kovo 7 d., pristatytus valstybių narių nacionalinių reformų programų projektus matyti, kad valstybės narės turėtų toliau skirti daug dėmesio šioms prioritetinėms sritims: dalyvavimo darbo rinkoje didinimo ir struktūrinio nedarbo mažinimo; kvalifikuotos darbo jėgos, prisitaikančios prie darbo rinkos poreikių, ugdymo; geros darbo kokybės ir mokymosi visą gyvenimą propagavimo; visų lygių švietimo bei mokymo sistemų rezultatų gerinimo; dalyvavimo tretinio mokslo sistemoje didinimo; socialinės įtraukties skatinimo ir kovos su skurdu.
            
         
               (5)
            
            
               2010 m. priimtos užimtumo gairės turėtų nesikeisti iki 2014 m., kad daugiausiai dėmesio būtų galima skirti joms įgyvendinti. Laikotarpiu iki 2014 m. pabaigos gairės turėtų būti atnaujinamos labai nedaug.
            
         
               (6)
            
            
               Valstybės narės turėtų išnagrinėti galimybes pasinaudoti Europos socialinio fondo parama užimtumo gairėms įgyvendinti,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2010/707/ES priede išdėstytos valstybių narių užimtumo politikos gairės toliau taikomos 2011 m. ir valstybės narės į jas atsižvelgia, įgyvendindamos užimtumo politiką.
   2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. gegužės 19 d.
      
         
            Tarybos vardu
         
         
            Pirmininkas
         
         BALOG Z.
      
   
   
      (1)  2011 m. vasario 17 d. nuomonė (dar nepaskelbta Oficialiajame leidinyje).
   
      (2)  2011 m. vasario 16 d. nuomonė (dar nepaskelbta Oficialiajame leidinyje).
   
      (3)  OL L 191, 2010 7 23, p. 28.
   
      (4)  OL L 308, 2010 11 24, p. 46.